詩（幷序） 二十三
作者：王梵志
朝代：唐

paragraphs: 寺內數箇尼，各各事威儀。
本是俗人女，出家挂佛衣。
徒衆數十箇，詮擇補[綱]（剛）維。
一一依佛教，五事總合知。
莫看他破戒，身自牢住持。
佛殿元不識，損（一作「捐」）壞法與衣。
常住無貯積，家人受寒飢。
衆廚空安竈，粗飯當房𠯈（項校作「吹」，爲「炊」音訛）。
只求多財富（一作「寶」），餘事且隨宜。
富者相過重，貧者往還稀。
但知一日樂，忘却百年飢。
不採生緣瘦，唯願當身肥。
今多損却寶，來年更若爲？
。